和劉寺簿韵就述丐祠意
作者：廖行之
朝代：宋

paragraphs: 衡湘風物佳，微産亦豐美。
清腴足秔稻，雋永到梨柿。
一飽自有餘，此樂渠有涘。
况逢使君賢，公餘多燕喜。
新詩且間作，健筆時一泚。
形骸了區別，肝膽洞遐邇。
言論斯靄如，旨意不忘起。
梧檟良栽培，稂莠早耘耔。
我愚莫孰何，流輩敢倫儗。
每聞循循誘，敢愧空空鄙。
高堂有白髮，富貴寧羨彼。
丐公成此心，萬事歡菽水。